‹‹ዜጎችን በብቃት በማገልገል የመንግሥት ሠራተኝነት ክብርና ኩራት መሆኑን በተግባር ማሳየት ይገባል ››ኮሚሽነር በዛብህ ገብረየስ
ዜጎችን በሙያ ብቃት በማገልገል የመንግሥት ሠራተኝነት ክብርና ኩራት መሆኑን በተግባር ማሳየት እንደሚገባ የሲቪል ሰርቪስ ኮሚሽን ገለጸ። የሲቪል ሰርቪስ ቀን «ኮቪድ -19 ወረርሽኝን በመከላከል ላይ ጉልህ ሚና እየተጫወቱ ላሉ የሕዝብ አገልጋይ ሲቪል ሰርቫንቶች ክብርና ዕውቅና እንስጥ» በሚል መሪ ሀሳብ በዓለም ለ18ኛ በኢትዮጵያ ደግሞ ለ14ኛ ጊዜ ታስቦ ሲውል፤ የሲቪል ሰርቪስ ኮሚሽን ኮሚሽነር በዛብህ ገብረየስ ከኢዜአ ጋር በነበራቸው ቆይታ «የመንግሥት ሠራተኝነት ትልቅ ክብር አለው እየተባለ በተለምዶ የሚነገረውን በተግባር መለወጥ ወሳኝ የሆነበት ጊዜ ላይ ነን» ብለዋል። የዓለም ፈተና የሆነውን የኮሮና ወረርሽኝን ተቋቁሞ ሕዝብን ማገልገል በተግባር የሚገለጽ ወገንተኝነት መሆኑንም የገለጹት ኮሚሽነሩ፤ የመንግሥት ሠራተኛው ራሱን ከችግር አውጥቶ ሌላውን ማገልገል የሚችለው የአመለካከት ለውጥ ሲያመጣ መሆኑንም ተናግረዋል። ሠራተኛው በቅንነትና በታማኝነት መርህ ዜጎችን ማገልገል ከኩራት በላይ መሆኑን ሊገነዘብ ይገባል ያሉት ኮሚሽነሩ፤ ወትሮም ቢሆን ክፍተት ይታይበት የነበረው የመንግሥት ሠራተኞች የማስፈጸም አቅም ውስንነት በኮሮና ወረርሽኝ ምክንያት የበለጠ ጫና ውስጥ እንዳይገባ የተለያዩ እርምጃዎች እየተወሰዱ መሆኑንም ገልጸዋል። ኮሚሽነሩ ከወረርሽኙ ጋር ቀጥተኛ ግንኙነት ያላቸው አገልግሎት ሰጪ ተቋማት የቀደመው አገልግሎታቸው ላይ መስተጓጎል እንዳይፈጠር እርምጃዎች እየተወሰዱ መሆኑን ጠቅሰው፤ የኮሮና ወረርሽኝን ለመከላከልና ለመቆጣጠር በሚደረገው ትግል የመንግሥት አመራሮችና ሠራተኞች እየከፈሉት ያለውን መስዋዕትነት በማድነቅ ከወረርሽኙ ጋር ቀጥተኛ ግንኙነት ያላቸው የሥራ መስኮች ላይ ለሚሰሩ ባለሙያዎች ክብርና ዕውቅና መስጠት ተገቢ መሆኑን አስረድተዋል።  የመንግሥት ሠራተኞች በነፃነት አስበው በገለልተኛነትና በሙያዊ ብቃት ኅብረተሰቡን በቅንነትና በታማኝነትና ለሚሰጡት አገልግሎት ዕውቅና ለመስጠት የዓለም ሲቪል ሰርቪስ ቀን እ.ኤ.አ ከ2003 ጀምሮ የሚከበር መሆኑ ይታወቃል። አዲስ ዘመን ሰኔ 17/2012